Diari Oficial de la Generalitat Valenciana


Sumari del DOGV 6392, del 08-11-2010 (2010/11435)

RESOLUCIÓ de 29 d'octubre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre el Ministeri d'Indústria, Turisme i Comerç i la Conselleria d'Agricultura, Pesca i Alimentació de la Generalitat per a l'aplicació del control de fruites i hortalisses fresques segons el Reglament (CE) 1580/2007.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6392

Data del DOGV
:   08-11-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/11202


Data del document
:   29-10-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 29 d'octubre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre el Ministeri d'Indústria, Turisme i Comerç i la Conselleria d'Agricultura, Pesca i Alimentació de la Generalitat per a l'aplicació del control de fruites i hortalisses fresques segons el Reglament (CE) 1580/2007. [2010/11510]  
El Ministeri d'Indústria, Turisme i Comerç i la Conselleria d'Agricultura, Pesca i Alimentació de la Generalitat han subscrit, després de la tramitació prèvia reglamentària, el 5 de juliol de 2010, el conveni de col·laboració per a l'aplicació del control de fruites i hortalisses fresques segons el Reglament (CE) 1580/2007.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1499/2010, i que figura com a annex d'esta resolució.  
València, 29 d'octubre de 2010.- La directora general del Secretariat del Consell: M.ª Teresa Lleó Alonso.  
Conveni de col·laboració entre el Ministeri d'Indústria, Turisme i Comerç i la Conselleria d'Agricultura, Pesca i Alimentació de la Generalitat Valenciana per a l'aplicació del control de fruites i hortalisses fresques segons el Reglament (CE) 1580/2007  
València, 5 de juliol de 2010  
Reunits  
D'una banda, Silvia Iranzo Gutiérrez, secretària d'Estat de Comerç, nomenada per a l'esmentat càrrec pel Reial Decret 591/2008, de 21 d'abril, i en virtut de les facultats delegades en l'apartat segon.1 de l'Orde ITC/3187/2004, de 4 d'octubre, per la qual es deleguen competències del ministre d'Indústria, Turisme i Comerç i per la qual s'aproven les delegacions de competències d'altres òrgans superiors i directius del departament.  
D'altra banda, Maritina Hernández Miñana, consellera d'Agricultura, Pesca i Alimentació de la Generalitat Valenciana, nomenada per a l'esmentat càrrec pel Decret 8/2007, de 28 de juny, del president de la Generalitat, i facultada per Acord de 26 de març de 2010, del Consell de la Generalitat Valenciana, per a la firma d'este conveni de col·laboració.   
Considerant  
1. El Reglament (CE) número 1580/2007, de 21 de desembre de 2007, de la Comissió, pel qual s'establixen disposicions d'aplicació dels reglaments (CE) número 2200/1996, (CE) número 2201/1996 i (CE) número 1182/2007, del Consell, en el sector de les fruites i hortalisses (DOUE L 350/1, de 31.12.2007), que va entrar en vigor el 3 de gener de 2008 i és aplicable des de l'1 de gener de 2008 (d'ara endavant Reglament (CE) 1580/2007), disposa la derogació i substituïx en la seua aplicació al Reglament (CE) 1148/2001, de 12 de juny, de la Comissió, sobre controls de conformitat amb les normes de comercialització aplicables en el sector de les fruites i hortalisses fresques (Diari Oficial de la Unió Europea, L156, de 13).   
2. Les competències exclusives (sense perjuí d'allò que es disposa en l'article 149 de la Constitució Espanyola) que té la Generalitat Valenciana sobre defensa contra fraus i qualitat i seguretat agroalimentària en virtut de l'article 49.3.1r de la Llei Orgànica 1/2006, de 10 d'abril, de reforma de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana.  
3. Les competències exclusives de l'administració general de l'Estat en matèria de comerç exterior, en virtut de l'article 149.1.10 de la Constitució Espanyola i dins d'estes les de la Secretaria General de Comerç Exterior en inspecció i control de qualitat comercial de productes objecte de comerç exterior inclòs l'intracomunitari segons el Reial Decret 1182/2008, d'11 de juliol, pel qual es desenvolupa l'estructura orgànica bàsica del Ministeri d'Indústria, Turisme i Comerç.  
4. El Reial Decret 175/2004, de 30 de gener, pel qual es designa l'autoritat de coordinació a l'efecte del Reglament (CE) número 1148/2001, de 12 de juny de 2001, de la Comissió, sobre els controls de conformitat amb les normes de comercialització aplicables en el sector de les fruites i hortalisses fresques.  
5. El conveni de col·laboració entre el Ministeri d'Economia i la Conselleria d'Agricultura, Pesca i Alimentació de la Generalitat Valenciana per a l'aplicació del control de fruites i hortalisses fresques segons el Reglament (CE) 1148/2001, de 23 de gener de 2002, en particular la seua clàusula octava en què s'establia que «en cas que els reglaments (CE) 1148/2001 i 2200/1996 es vegen modificats o reemplaçats per altres posteriors, este conveni es revisarà en els termes necessaris per a adaptar-lo a la situació resultant».  
6. Que els sectors hortofructícoles inclosos en el camp d'actuació del reglament comunitari esmentat, que representen majoritàriament l'oferta hortofructícola espanyola, es troben ubicats en més d'una comunitat autònoma, tant en les seues zones de producció com en les seues instal·lacions de condicionament i envasament de productes.  
7. Que l'ordenació qualitativa de l'oferta hortofructícola espanyola en qualsevol mercat i en totes les fases de comercialització requerix l'aplicació uniforme dels controls de qualitat indicats en el reglament comunitari. Per a la qual cosa, és necessària la complementarietat d'accions entre l'administració general de l'Estat i les administracions autonòmiques.  
8. La necessària economia dels recursos administratius que requerix una coordinació d'actuacions que evite qualsevol duplicació de tasques i el possible encavalcament de les actuacions, amb l'objectiu d'aconseguir una millor i més eficaç aplicació dels reglaments comunitaris esmentats.  
Per tot allò que s'ha manifestat, ambdós parts acorden subscriure este conveni que es regirà per les següents  
Clàusules  
Primera. Les parts firmants manifesten la seua voluntat de col·laborar per a l'aplicació del Reglament (CE) 1580/2007 i del Reglament (CE) 2200/1996, en particular pel que fa a les actuacions següents:  
- Executar els controls oficials en origen sobre productes hortofructícoles destinats al mercat interior, és a dir, nacional i intracomunitari, comercialitzats per agents registrats a la Comunitat Valenciana.  
- Coordinar les actuacions de les dos administracions.  
- Gestionar la base de dades d'agents econòmics del sector de fruites i hortalisses fresques prevista en l'article 9 del Reglament 1580/2007.  
- Fer l'anàlisi de riscos prevista en l'article 10.1 del Reglament 1580/2007.  
- Aplicar, si s'escau, la possibilitat prevista en l'annex 10.3 del Reglament 1580/2007.  
- Transmetre's informació rellevant sobre les matèries objecte d'este conveni.  
- Aproximar i, si s'escau, adoptar posicions conjuntes en relació amb les propostes de modificació de la legislació.  
Segona. En la realització de les activitats es procurarà sempre atendre als principis d'eficàcia, col·laboració, cooperació, eficiència i servici als ciutadans que han de regir les relacions entre administracions.  
Tercera. Per a la gestió d'este conveni es crea un comité de seguiment  
El Comité de Seguiment tindrà per competència vetlar perquè es duguen a terme les activitats descrites en la clàusula primera.  
Este Comité estarà format pels membres següents:   
a) Per part de la Conselleria d'Agricultura, Pesca i Alimentació:  
- Dos persones designades pel director general competent en matèria de control de qualitat alimentària.  
b) Per part de la Secretaria General de Comerç Exterior:  
- Dos persones designades pel secretari general de Comerç Exterior.  
El càrrec de president serà rotatiu per campanya entre el representant de la Secretaria General de Comerç Exterior i el representant de la Conselleria d'Agricultura, Pesca i Alimentació que designe el director general. En la primera campanya se sortejarà el càrrec de president entre ambdós.  
El seu funcionament es regularà per allò que es disposa en l'annex.  
Quarta. Les actuacions de control es faran d'acord amb un programa anual d'actuacions que s'establirà amb suficient antelació pel Comité de Seguiment d'este conveni. El contingut mínim del programa anual d'actuacions i la manera de fer el seguiment i les modificacions, si s'escau, es descriuen en l'annex.   
Quinta. D'acord amb este programa d'actuacions, l'execució dels controls de conformitat en origen respecte a les normes de qualitat dels productes hortofructícoles, inclosa l'emissió dels corresponents informes, en l'àmbit d'aplicació d'este conveni, la realitzaran en l'àmbit territorial de la Comunitat Valenciana inspectors tant de la Generalitat Valenciana com del Servici d'Inspecció SOIVRE de la Secretaria d'Estat i de Comerç.  
Sexta. Per a l'elaboració del programa d'actuacions i per acomplir el Reglament 1580/2007, s'ha de disposar d'una base de dades d'operadors econòmics del sector de fruites i hortalisses fresques i realitzar una anàlisi del risc del fet que els agents econòmics comercialitzen productes no conformes.  
L'annex descriu la manera de gestionar esta base de dades.  
Sèptima. Les parts firmants establixen com a àmbits de col·laboració addicional l'intercanvi d'informació en tots els aspectes inclosos en l'àmbit d'este conveni.  
Octava. Les actuacions dutes a terme en el marc d'este conveni es revisaran i s'avaluaran anualment pel Comité de Seguiment per a conéixer la seua eficàcia.   
Novena. Les activitats realitzades en el marc d'este conveni es realitzaran amb els mitjans humans, materials i pressupostaris dels quals disposa cada un dels firmants de l'acord.  
Deu. La duració d'este conveni serà de cinc anys, prorrogables per acord d'ambdós parts per períodes successius d'un any. S'entendrà que hi ha acord de prorrogar el conveni quan cap de les parts manifeste el contrari per mitjà d'un escrit dirigit a l'altra part. La decisió de no prorrogar el conveni s'ha de notificar a l'altra part, almenys, amb un mes d'antelació a la data de finalització del conveni.   
Onze. En cas que la normativa esmentada en els atesos siga modificada, el Comité de Seguiment estudiarà les modificacions i proposarà, si s'escau, el manteniment, la modificació o la revocació del conveni.  
Dotze. El conveni s'extingirà quan així ho sol·licite una de les parts per denúncia. En eixe cas, l'extinció tindrà lloc en un termini mínim d'un mes i màxim de tres mesos des de la denúncia. El termini serà acordat en la Comissió de Seguiment d'acord amb les activitats pendents d'execució.  
Tretze. En l'annex que s'adjunta a este conveni es detalla la manera d'actuar en cada una de les activitats objecte d'este conveni. Es faculta el director general amb competències en control de qualitat i el secretari general de Comerç Exterior a aprovar conjuntament les modificacions oportunes a l'annex amb la proposta prèvia del Comité de Seguiment.  
Catorze. Este conveni anul·la i substituïx el conveni de col·laboració entre el Ministeri d'Economia i la Conselleria d'Agricultura, Pesca i Alimentació de la Generalitat Valenciana per a l'aplicació del control de fruites i hortalisses fresques segons el Reglament (CE) 1148/2001, de 23 de gener de 2002. Qualsevol referència en actes legislatius ja publicats al conveni anterior es considerarà referida a este conveni.  
Quinze. En cas de modificació del Reglament 1580/2007, este conveni s'entendrà referit al reglament que el substituïsca, llevat que algunes de les parts sol·liciten la seua revisió i modificació o revocació, d'acord amb la clàusula onze anterior.  
Setze. Este conveni, celebrat a l'empara de l'article 4.1.c de la Llei 30/2007, de 30 d'octubre, de Contractes del Sector Públic, té naturalesa jurídica administrativa, i es regirà, en allò no disposat per este, pels principis derivats de l'esmentada Llei de Contractes del Sector Públic, per la qual cosa les qüestions litigioses que puguen sorgir en la seua interpretació i compliment seran de coneixement i competència de la jurisdicció contenciosa administrativa.  
I en prova de conformitat, el firmen les parts intervinents, en el lloc i en la data indicats en l'encapçalament.  
La consellera d'Agricultura, Pesca i Alimentació: Maritina Hernández Miñana.  
La secretària d'Estat de Comerç: Silvia Iranzo Gutiérrez.  
Annex al conveni de col·laboració entre el Ministeri d'Indústria, Turisme i Comerç i la Conselleria d'Agricultura, Pesca i Alimentació sobre l'aplicació del control oficial de fruites i hortalisses fresques segons el Reglament (CE) 1580/2007, subscrit el 5 de juliol de 2010  
1. Introducció  
Objecte. L'objecte d'este annex és desenvolupar les pautes que cal seguir per a l'execució de les activitats previstes en el conveni de col·laboració entre el Ministeri d'Indústria, Turisme i Comerç i la Conselleria d'Agricultura, Pesca i Alimentació sobre l'aplicació del control oficial de fruites i hortalisses fresques segons el Reglament (CE) 1580/2007, subscrit el xx de xx de 2010 (d'ara en avant, el conveni).  
Abast. En este annex es regulen:   
- El funcionament del Comité de Seguiment.  
- L'elaboració del programa anual d'activitats.  
- Els procediments de control.  
- La tramitació d'expedients sancionadors.  
- L'anàlisi de risc aplicada.  
- La gestió de la base de dades d'agents econòmics.  
- L'autorització d'ús de l'adhesiu descrit en l'article 10.3 del Reglament 1580/2007.  
- L'intercanvi d'informació.  
- L'avaluació de l'eficàcia de les activitats.  
Generalitats. A l'efecte del conveni, la campanya es correspondrà amb la citrícola, ja que este és el cultiu més important a la Comunitat Valenciana. Així, la campanya s'iniciarà l'1 de setembre i finalitzarà el 31 d'agost de l'any següent.   
2. Comité de seguiment  
El Comité de Seguiment disposarà d'un secretari que convocarà les reunions del Comité en nom del president, estendrà les actes de les reunions celebrades i mantindrà l'arxiu del Comité. El secretari, amb dret a veu i vot, serà nomenat pel president del Comité entre els seus vocals i canviarà amb este anualment.  
De forma ordinària, en cada reunió es decidirà la data de la reunió següent, en funció de la situació de la campanya.  
El Comité podrà reunir-se de forma extraordinària quan així ho sol·licite la mitat dels seus membres.  
En la primera reunió de cada campanya, caldrà incloure en l'orde del dia la revisió de la campanya anterior, i es repassarà allò que s'ha acordat per al desenvolupament de la present.  
En l'última reunió de cada campanya caldrà incloure en l'orde del dia la programació de la campanya següent, inclosa la revisió de l'avaluació del risc dels operadors.   
Les propostes de modificació del present annex s'han d'acordar per unanimitat.  
Les actes de les reunions del Comité, signades pel president i el secretari, s'enviaran al director general amb competències en control de qualitat de la Conselleria d'Agricultura, Pesca i Alimentació i a la subdirectora general d'Inspecció i Certificació i Assistència Tècnica del Comerç Exterior amb competències en comerç exterior.  
L'arxiu del Comité serà responsabilitat del secretari.  
3. Programa anual d'activitats  
El Comité de Seguiment aprovarà amb prou antelació el pla anual de controls. Per a elaborar-lo, es tindrà en compte l'avaluació del risc realitzada. El programa anual ha de contindre, entre altres, els aspectes següents:  
a. Definició d'objectius: tipus d'agents i productes que cal controlar durant la campanya.  
b. Descripció del pla de treball:   
- Calendari d'actuacions.   
- Nombre de controls que cal fer en la campanya basat en una anàlisi de riscos (pressió inspectora per subsectors).  
- Distribució de mitjans.  
c. Normes de coordinació, execució i seguiment del programa.  
d. Anàlisi dels riscos associats a cada agent.  
e. Repartiment d'operadors al llarg de la campanya, amb determinació de les dates de canvi de zones al llarg de tota la campanya.  
4. Avaluació del risc  
L'avaluació del risc dels diferents operadors es farà en funció dels criteris següents:  
- Posició en la cadena comercial.  
- Volum de comercialització.  
- Productes que comercialitza.  
- Nivell d'autocontrol.  
- Resultat dels controls anteriors.  
- Autorització per a l'ús de l'adhesiu descrit en l'article 10.3 del R 1580/2007, si s'escau.  
El Comité de Seguiment revisarà els procediments d'avaluació del risc.  
5. Gestió de la base de dades d'agents econòmics del sector de fruites i hortalisses  
L'article 9 del Reglament 1580/2007 obliga a l'elaboració d'una base de dades d'agents econòmics del sector de fruites i hortalisses fresques.  
A la Comunitat Valenciana, quant a les competències de la Conselleria d'Agricultura, Pesca i Alimentació, esta base de dades es basarà en el Registre d'Establiments Agroalimentaris regulat per mitjà del Decret 97/2005, de 20 de maig, del Consell de la Generalitat, pel qual es crea el Registre d'Establiments Agroalimentaris (REA) de la Comunitat Valenciana i se'n regula el funcionament.  
Les dades del REA es completaran amb les necessàries per a classificar-les en alguna de les categories de risc, tal com s'exigix en l'article 9 del Reglament 1580/2007, en concret amb les següents:  
- Posició en la cadena alimentària.  
- Productes comercialitzats: tipus, quantitats, orígens, destinacions.  
- Resultats de controls anteriors.  
- Dades d'autocontrol.  
- Autorització per a l'ús de l'adhesiu descrit en l'article 10.3 del Reglament 1580/2007.  
La Conselleria d'Agricultura, Pesca i Alimentació es compromet a actualitzar, amb totes les modificacions que es produïsquen en el seu propi registre, la base de dades d'agents econòmics nacional que manté la Secretaria General de Comerç Exterior en la seua qualitat d'autoritat de coordinació, a la qual tindrà accés, a fi que esta procedisca a la consolidació de la base de dades nacional que es preveu en el Reglament.  
6. Autorització d'adhesiu segons l'article 10.3  
La Conselleria d'Agricultura, Pesca i Alimentació decidirà sobre la concessió, pròrroga o, si és el cas, revocació de l'autorització de col·locar a cada paquet que expedisquen els agents autoritzats l'adhesiu, el model del qual figura en l'annex II del Reglament 1580/2007, d'acord amb el que s'establix en l'article 10.3 del reglament esmentat, amb un informe previ de la Subdirecció General d'Inspecció, Certificació i Assistència Tècnica del Comerç Exterior o dels servicis tècnics d'inspecció de la mateixa Conselleria d'Agricultura, Pesca i Alimentació. L'actuació d'uns o altres derivarà del repartiment d'operadors que estiga en vigor en el moment de la recepció de la sol·licitud d'autorització de l'ús del logotip.  
La Conselleria d'Agricultura, Pesca i Alimentació comunicarà als agents comercials del seu àmbit territorial la concessió, pròrroga o revocació de l'autorització.  
La Conselleria d'Agricultura, Pesca i Alimentació comunicarà a la Subdirecció General d'Inspecció, Certificació i Assistència Tècnica del Comerç Exterior la concessió, pròrroga o revocació de l'autorització a un agent comercial, i en este sentit mantindrà actualitzada la base de dades d'agents econòmics que l'administra.  
7. Procediments de control  
Els controls de conformitat amb les normes de comercialització, en compliment del que s'establix en el Reglament 1580/2007, seran materialment realitzats pels inspectors de la xarxa territorial de la Secretaria General de Comerç Exterior o els inspectors del Servici de Control de Qualitat Agroalimentària de la Conselleria d'Agricultura, Pesca i Alimentació.  
En les actuacions d'inspecció seran també aplicables els capítols III i IV del Decret 153/1996, de 30 de juliol, del Govern Valencià, pel qual es regulen les infraccions, el procediment i la competència sancionadora en matèria de defensa de la qualitat agroalimentària.   
En les actuacions d'inspecció s'utilitzaran procediments normalitzats.  
El Comité de Seguiment aprovarà els procediments d'actuació i els formats derivats.  
Els procediments d'inspecció inclouran procediments de mostratge i forma d'actuar en el cas de detectar un incompliment.  
La modificació dels procediments que anteriorment haja aprovat podrà fer-se a proposta raonada de qualsevol dels membres del Comité i haurà de ser, així mateix, aprovada per este.  
El Comité de Seguiment pot establir mecanismes per a comprovar que els procediments de control són utilitzats de forma homogènia per tots els inspectors.  
8. Intercanvi d'informació  
La base de dades nacional, creada segons l'acord entre les dos parts, que és accessible per als funcionaris designats per les parts firmants i que conté l'històric dels operadors, es mantindrà actualitzada en tot moment amb la inclusió de la informació següent pels dos servicis:  
- Activitats de control realitzades:  
· Nombre de visites d'inspecció.  
· Lots controlats.  
· Productes controlats (tipus i quantitat).  
· Resultats dels controls (conformes/no conformes).  
· Tipus de no conformitats detectades (qualitat, etiquetatge, altres).  
La següent informació especifica introduïda per la Conselleria d'Agricultura, Pesca i Alimentació:  
- Altes i baixes produïdes en la base de dades d'operadors.  
- Altes i baixes en el registre d'autoritzats a l'ús de l'adhesiu de l'article 10.3, si és el cas.  
- Situació dels expedients sancionadors.  
I la següent informació especifica introduïda pel Servici d'Inspecció SOIVRE:  
- Incidències detectades en països estrangers.  
- Altes i baixes en la base de dades d'operadors, realitzades en l'àmbit de les seues competències.  
Així mateix, en el cas que algun dels dos servicis dispose d'informació rellevant relacionada amb l'objecte del conveni (per exemple, preparació de modificacions legislatives, incidències climàtiques o fitosanitàries, informacions de mercat, etc.), la transmetrà a l'altre en l'informe mensual.  
9. Tramitació d'expedients sancionadors  
Els incompliments detectats durant el transcurs dels controls de conformitat amb les normes de comercialització podran ser constitutius d'una infracció tipificada en el capítol V de la Llei 12/1994, de 28 de desembre, de Mesures Administratives i de modificació del Text Articulat de la Llei de Bases de Taxes de la Generalitat Valenciana, aprovat per mitjà del Decret Legislatiu de 22 de desembre de 1984, del Govern valencià.  
La Conselleria d'Agricultura, Pesca i Alimentació tramitarà i aplicarà el procediment sancionador d'acord amb la legislació vigent.  
Les actes de les inspeccions en què s'haja detectat incompliment, tant dels servicis d'inspecció de la Conselleria d'Agricultura, Pesca i Alimentació com dels de la Secretaria General de Comerç Exterior, s'enviaran al Servici de Control de la Qualitat Agroalimentària juntament amb el seu informe en un termini màxim de set dies des que s'hagen estés perquè es propose, si és el cas, l'obertura de l'expedient sancionador corresponent.  
La Conselleria d'Agricultura, Pesca i Alimentació informarà dels expedients instruïts, com també dels resultats, a la Subdirecció General d'Inspecció, Certificació i Assistència Tècnica del Comerç Exterior i completarà l'històric dels operadors amb esta informació.  
Els resultats d'estos expedients s'utilitzaran en l'avaluació del risc dels operadors.  
10. Avaluació de l'eficàcia de les actuacions  
Al final de cada campanya es realitzarà una avaluació de l'eficàcia de les actuacions.  
Esta avaluació ha d'estimar el compliment dels objectius fixats tant en aspectes operatius (inspeccions realitzades, lots controlats) com de resultats (no conformitats detectades, incidències en mercats, resultats dels expedients sancionadors?).  
Esta avaluació es podrà completar amb revisió i avaluació independent d'acord amb els procediments establits en cada una de les administracions firmants.  
A conseqüència de l'avaluació realitzada, podran posar-se en marxa mesures correctores o preventives, com ara modificació de procediments de treball, activitats de formació específica per a inspectors, canvis en els sistemes de tractament i transmissió de la informació, etc. El seguiment d'estes accions es farà en l'avaluació següent.  
El secretari autonòmic d'Agricultura, Pesca i Alimentació.  
La subdirectora general d'Inspecció, Certificació i Assistència Tècnica del Comerç Exterior